Man wat bankkliënt se Krugerrande steel, later gevonnis | Netwerk24
Man wat bankkliënt se Krugerrande steel, later gevonnis
Deur Lynn Williams 15 April 2019 16:49
'n Voormalige werknemer van Nedbank in Oos-Londen, Kevin Kaschula, is daaraan skuldig bevind dat hy 480 Krugerrande ter waarde van ongeveer R7,2 miljoen van 'n kliënt gesteel het.
Sowat 80 van dié munte, met 'n waarde van R1,2 miljoen, is in 'n kluis wat Kaschula by Nedbank gehuur het, gevind.
400 van die gesteelde munte is steeds soek.
Kaschula is Vrydag in die streekshof in Oos-Londen skuldig bevind aan die diefstal, wat luidens die klagstaat tussen 1994 en 2015 plaasgevind het.
Kaschula het op 11 Julie 1994 by Nedbank begin werk as die hoof van buitelandse valuta. Hy het in Julie 2015 begin werk as sakebestuurder van Nedbank se Oxford-straat-tak in Oos-Londen.
Die klaer, Elvin Victor Krull, het in Maart 1994 'n kluis in Nedbank se Oxford-straat-tak gehuur om sy sowat 400 Krugerrande in te stoor.
Luidens die klagstaat het Krull tussen 8 Augustus 1994 tot 20 Desember 1995 'n verdere 400 Krugerrande deur middel van Nedbank gekoop.
Die beskuldigde het die koop van die munte as 'n werknemer van Nedbank gefasiliteer.
Krull het dié munte ook saam met die ander in sy kluis gestoor.
Kaschula het op 2 Junie 1995 'n kluis in sy eie naam by Nedbank begin huur.
Luidens hofstukke het Krull sy kluis se sleutel verloor. Hy het met Nedbank reëlings getref sodat 'n slotmaker sy kluis op 19 Mei 2015 oopmaak.
Dit was toe dat Krull agterkom het dat die oorspronklike houer waarin hy sy munte gestoor het, nie meer daar is nie. Dié houer is vervang met 'n klein trommel waarin daar net 320 munte was.